**ОБЩИНСКИ ПЛАН ЗА МЛАДЕЖТА**

**ОБЩИНА РАЗГРАД**



**2025 г.**

**Съдържание:**

**І. ВЪВЕДЕНИЕ** ………………………………………………………………………… 3 - 7

**ІІ. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖКАТА ПОЛИТИКА В ОБЩИНА РАЗГРАД ПРЕЗ 2024 ГОДИНА** ……………………………………………..... 7 - 27

**III. СТРАТЕГИЧЕСКИ ЦЕЛИ ЗА ПРОВЕЖДАНЕ НА МЛАДЕЖКАТА ПОЛИТИКА** ………………………………………………………………………………… 27 - 28

**IV. ОЧАКВАНИ РЕЗУЛТАТИ ОТ ИЗПЪЛНЕНИЕТО НА ОБЩИНСКИЯ ПЛАН ЗА МЛАДЕЖТА НА ОБЩИНА РАЗГРАД ЗА 2025 ГОДИНА** …………………………… 28 – 29

**V. ИЗПЪЛНЕНИЕ И МОНИТОРИНГ НА ОБЩИНСКИЯ ПЛАН ЗАМЛАДЕЖТА НА ОБЩИНА РАЗГРАД ЗА 2025 ГОДИНА** ……………………………………………… 29 - 30

**VI. ОПИСАНИЕ НА ДЕЙНОСТИТЕ, ДОПРИНАСЯЩИ ЗА ПОСТИГАНЕ НА ЦЕЛИТЕ (Приложение № 1)**

**І. ВЪВЕДЕНИЕ**

Годишният план е документ за планиране на младежката политика на общинско ниво и определя основните цели и приоритети на Община Разград в областта на младежките политики. Базира се на потребностите на младите хора в общината и е в синхрон с приоритетите на европейската политика за младежта.

Общинският план за младежта на Община Разград за 2025 г. се изготвя в изпълнение и в съответствие на чл. 15 и чл. 16 от Закона за младежта и Национална стратегия за младежта (2021 – 2030). Тези два документа формират държавната политика за младите хора в съответствие с целите и приоритетите за тяхното развитие. Планът очертава общинската политика в младежката област, анализира текущото състояние и потребностите на младите хора и предизвикателствата пред политиката за младежта, включваща в себе си изпълнени през 2024 г. дейности от различни сектори, както и действия, които трябва да бъдат предприети. Той е документ за разработване на конкретни мерки за работа с младите хора, за насърчаване на икономическата активност и кариерно развитие, подобряване достъпа до информация и качествени услуги, насърчаване на здравословния начин на живот, превенция за социалното изключване на млади хора в неравностойно положение и др. В изпълнение на чл. 16, ал. 4 от Закона за младежта, по предложение на кмета на общината, общински съвет приема годишен план за младежта.

Дейностите в плана са насочени към младите хора на възраст между 15 и 29 години, организирани или не в различни структури, без оглед на тяхната расова, етническа, национална, социална и културна принадлежност. Състоянието на младите хора и участието им в обществения живот са един от най-важните приоритети на Община Разград. Активното им включване в решенията и действията на местно и регионално ниво е крайно необходимо в стремежа да се изгради едно проспериращо общество. Младите хора и тяхната успешна професионална, социална и личностна реализация са важен приоритет на ръководството на Община Разград и са предмет на целенасочена политика, прилагана с цел удовлетворяване потребностите и интересите на тази целева група.

Общинският годишен план за младежта за 2025 година не променя дефинираните цели, направления и логическа рамка. Едновременно с това залага новите приоритети на младежките политики, които са разработени в Националната стратегия за младежта (2021-2030), които ще бъдат водещи в следващия период. В стратегията за младежта до 2030 година цели са:

● Насърчаване на неформалното обучение;

● Насърчаване на заетостта и подкрепата за млади хора;

● Насърчаване на ангажираността, участието и овластяването на младите хора;

● Развитие и утвърждаване на младежката работа в национален мащаб;

● Насърчаване на здравословен и природощадящ начин на живот;

● Насърчаване на културата и творчеството сред младите.

Настоящият документ се приема за 2025 г. и определя целите и приоритетите на общинската политика за младите хора, като в процеса на изпълнение той може да бъде актуализиран в зависимост от постигнатите резултати и евентуалните промени, които биха могли да настъпят в Националната стратегия за младежта (2021-2030).

Общинският план за младежта се реализира в партньорство с всички заинтересовани страни на общинско ниво: Общински съвет - Разград, Дирекция „Бюро по труда“, отдели към общинска администрация, работещи в областта на образованието, социалните дейности и здравеопазването, културата и спорта, Регионално управление на образованието – Разград, Регионална здравна инспекция – Разград, училища, културни институции, НПО „Жанета“, Местната комисия за борба с противообществените прояви на малолетните и непълнолетните (МКБППМН), Общински съвет по наркотични вещества, Българският червен кръст (БЧК) , Национален статистически институт (НСИ) и др.

1. **Демографска перспектива**

Младежкото население на възраст от 15 до 29 години в област Разград и в Община Разград от 2020 до 2023 година по местоживеене, пол и възраст е представено във Фигура 1, Фигура 2, Фигура 3, Фигура 4 и Фигура 5:

*Фигура 1. Население на младежта в област Разград от 15 до 29 години*

*Фигура 2. Население на младежта в градовете и селата в област Разград от 15 до 29 години през 2021 г.*

*Фигура 3. Население на младежта в градовете и селата в област Разград от 15 до 29 години през 2022 г.*

*Фигура 4. Население на младежта в градовете и селата в област Разград от 15 до 29 години през 2023 г.*

*Фигура 5. Население на младежта в община Разград от 15 до 29 години за периода от 2020 г. до 2023 г.*

Данните показват неблагоприятна демографска тенденция на намаляване на населението като цяло, което респективно дава отражение и върху младежкото население в областта и общината. По възраст населението в диапазона 15 - 29 години също намалява, като за периода от 2021 г. до 2023 г. младежкото население в област Разград намалява от общо 14786 до общо 12638 младежи, а в община Разград се наблюдава спад в броя на младите хора от общо 6125 младежи през 2020 г. до общо 5206 младежи през 2023 г. Демографската криза се обуслява, както с намаляването на дела на младите хора, така и с ниската раждаемост, като за 2023 година живородените деца в община Разград са били 344 деца, а през 2003 г. – 491 деца или за 20 години ръждаемостта в общината е намаляла с близо 30% (източници на информация за статистическите данни: Инфостат - https://infostat.nsi.bg/, НСИ - https://www.nsi.bg/ ).

**2. Коефициент на заетост по данни от Преброяване на населението и жилищният фонд през 2021 г. на Териториално статистическо бюро – Север, отдел „Статистически изследвания – Разград“ :**

- Относителен дял на населението в община Разград на 30 - 34 навършени години с висше образование - % 37.0 - Коефициент на заетост на населението в община Разград на възраст 15 - 29 навършени години - % 39.1 - Коефициент на икономическа активност на населението в община Разград на възраст 15 - 29 навършени години - %46.9

- Коефициент на безработица на населението в община Разград на възраст 15 29 навършени години - % 16.6

- Коефициент на безработица на населението в селата на възраст 15 - 29 навършени години - % 29.2

- Самостоятелно заети лица в община Разград на възраст 15 - 29 навършени години - бр. 75

- Относителен дял на незаетите и неучащи лица в община Разград на 15 - 29 навършени години - % 23.4

- Относителен дял на населението в община Разград на 15 -29 навършени години, оценяващи здравословното си състояние като много добро - %42.4

- Относителен дял на населението в община Разград на 15 -29 навършени години участвали в неформално обучение - % 3.9

**ІІ. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖКАТА ПОЛИТИКА В ОБЩИНА РАЗГРАД ПРЕЗ 2024 ГОДИНА**

Младите хора в Община Разград, наблюдавани в общия контекст на възрастовата група и в своята индивидуалност, носят характерните особености на младежката общност в глобалния европейски и световен план. Отличава ги динамичното развитие на възгледите и възприятията им като представители на ново поколение.

Най-разпознаваем в младежката общност остава стремежът към независимост, подхранван от разнообразни информационни източници, чрез които различни по своята същност авторитети се превръщат в модели за подражание. В днешно време младежите измерват успеха с нивото на социална и икономическа свобода, до което могат да достигнат с професионална реализация или друга форма на изява. Това обуславя стремежа им да вземат самостоятелни решения в желанието си да намерят своето поприще и призвание.

В този деликатен период на техния живот оказват влияние обективни и субективни фактори, сред които най-силно въздействие имат незадоволителните условия на младежкия пазар на труда. Пазарният глад за определени специалисти все повече се разминава с реалните възможности на професионалното образование от една страна, а от друга нивото на компетентност на младите специалисти често не кореспондира нито с тяхната самооценка, нито с изискванията на работодателите. В този процес полезната роля на Общината е да посредничи в партнирането и диалога между образованието и бизнеса, да насърчава развитието на дуалната форма на образование в сфери, важни за икономическия и социален микроклимат.

1. **Трудова заетост**

* **Заетост при младите хора**
* **Анализ на състоянието**

Основната цел на всички дейности, осъществени от Агенция по заетостта, в частност на Дирекция „Бюро по труда“, гр. Разград е повишаване конкурентоспособността на младежите; осигуряване на възможност за стажуване или обучение по време на работа; осигуряване на заетост; улесняване преходът им от образование към заетост; натрупване на ценен професионален опит.

Въпросите по състоянието на младежката безработица на територията на област Разград и реализирането на дейности за преодоляването ѝ са от изключително важно значение за обществото.

В условията на пазарна икономика от най-важно значение за младите хора е предстоящото им трудово и социално реализиране. За тази цел трябва да съществуват добри перспективи за осигуряване на заетост, поддържане и подобряване условията на труд, както и добра среда за разширяване на възможностите за интегриране. Причините за младежка безработица могат да се обединят в няколко аспекта:

- дисбаланс между реалното търсене на пазара на труда и младежите с определено професионално направление;

- занижено равнище на професионална квалификация, дължащо се на слаба практическа подготовка и ниска информираност;

- слабо търсена или неточна професионална ориентация;

- липсата на трудов опит, който е основен фактор за всеки работодател при подбор на кадри;

- демотивация от предлаганото заплащане при несъобразяване или пренебрегване на дадената квалификация и др.

Позицията на младите хора на пазара на труда е специфична, тъй като в повечето случаи те нямат трудов опит по придобитата специалност. Ключов момент при създаването на възможности за младите хора да намерят своето място в обществото, да постигнат икономическа независимост и да се развият, e намирането на подходящо работно място. Обществото следва да предлага възможности за реализация на пазара на труда на младите хора, за предотвратяване на продължителната безработица. В последната година безработицата при младежта между 15 - 29 години намалява. Откриват се нови работни места, но поради ниското заплащане и невъзможност да упражняват професията, за която са учили, младежите не се включват активно в трудова дейност. Избират да заминат в чужбина, където заплащането е по-високо, но за сметка на това труда, който полагат не изисква висока квалификация (предимно в сферата на обслужването).

**Предприети мерки**

Реализирането на гореизброените мерки и действия подпомага процеса по заемане на обявени свободни работни места от младежи и намалява равнището на младежката безработица.

Данните, съдържащи се в *Таблица № 1 „Безработица сред младите хора“ за 2024 год*., илюстрират относителния дял на безработните младежи в общината във възрастовата група от 15 години до 29 години, спрямо икономическо активното население.

*Таблица № 1 „Безработица сред младите хора“ за 2024 год*.

|  |  |  |  |  |  |
| --- | --- | --- | --- | --- | --- |
| Териториален обхват - община | Средно мес. брой безработни лица | Средно мес. брой безработни младежи до 29 г. | Относителен дял на безработните младежи спрямо общата безработица | Икономически активно население във възрастова група 15 - 29г. (по данни от преброяване 2021 г.) | Относ. дял на безработни младежи спрямо ИАН в групата от 15 до 29г. |
| Разград | 833 | 81 | 9.7% | 2582 | 3.13% |

Общият брой регистрирани безработни младежи за разглеждания период възлиза на 292 лица, като разпределението им по възрастови групи е съответно както следва:

* от 15 до 24 годишна възраст – 150 лица;
* от 24 до 29 годишна възраст – 142 лица

Предвид горепосочените данни, състоянието на безработицата сред младежите е следствие от:

* протичащите демографски процеси;
* интересът към работа в чужбина;
* търсенето на възможности за релокация в по-големите градове.

В търсене на подход и метод в процеса на подпомагане на младите хора е осъщественото на 22.02.2024 г. от Дирекция „Бюро по труда“, град Разград, съвместно с представители на болница УМБАЛ „Медика - Русе“, информационно събитие. По време на същото е постигната и поставената цел, а именно: популяризиране възможностите за работа и работа след обучение на младежи в болничното заведение. За мащаба на събитието може да се съди по броя на участниците, а именно 37 младежи във възрастовата група 19 години.

Интерес в разглеждания обхват от дейности, представляват съответно:

* ***проведените индивидуални срещи с младежи*** от групи: регистрирани в бюрото по труда и неактивни такива – над 700;
* ***проведените ателиета за търсене на работа***. По своята същност услугата „Ателие за търсене на работа” има за цел да обучи безработните лица на основни умения за търсене на работа и представяне пред работодател; да представи по достъпен начин изискванията, които обикновено присъстват в обявите за работа; да се подпомогнат търсещите работа да подобрят личните си умения, да придобият повече увереност и самочувствие при кандидатстване и представяне пред работодател. Броят на включените младежи в „Ателие за търсене на работа“ през 2024 г. е 48 младежи, което представлява 35% от общия брой участници за разглеждания период.
* ***сключените в изпълнение изискванията на Правилника за прилагане на Закона за насърчаване на заетостта Споразумения за интеграция на продължително безработни лица***. През 2024 г. броят им възлиза на 2 лица. Целта е всички заинтересовани институции – общини; Дирекция „Социално подпомагане“; Регионално управление на образованието; различни неправителствени организации; училища; други участници да съдействат в насока подпомагане на младите хора към решаване на проблемите им свързани с безработицата.

Данните за 2024 г. показват, че броят на продължително безработни лица от разглежданата възрастова група възлиза на 3 лица.

Младежите имат възможност да придобият или повишат знанията и/или уменията си, необходими за наемането им на свободни работни места чрез регламентираните в закона възможности за обучения за придобиване на ключови компетентности и професионална квалификация, по заявка от работодател и обучения в Държавно предприятие „Българо-германски център за професионално обучение“ (ДП БГЦПО) и по проекти за обучения на социалните партньори.

На територията на „ДБТ – Разград“ са реализирани част от проектите за обучение на социалните партньори: Българска стопанска камара (БСК) – Проект „Ефективни мерки за заетост“, Конфедерация на независимите синдикати в България (КНСБ) – Проект „Шанс за зелена и социална заетост“ и Асоциация на индустриалния капитал в България (АИКБ ) – Проект „Достойно бъдеще“, за придобиване на ключови компетентности и професионална квалификация, по специалностите „Машинен оператор“, „Социален асистент“, „Помощник-възпитател“, „Работник в горско стопанство“, като броят на участвалите лица от разглежданата възрастова група е съответно 4 лица.

Посочените обучения целят подпомагане и реализация на националната политика по заетостта, насочена към рисковите групи на пазара на труда, сред които са безработните младежи до 29 години.

Данните показват, че включените в обучението са общо 68 лица, разпределени в 4 групи, като броят на младежите е 4 лица.

През 2024 г. няма подадени заявки за обучение от работодатели. Няма и изявено желание от страна на младежите за включване в курсовете, организирани в клоновете на ДП БГЦПО .

В съвремието дигитализацията съпътства всяка сфера от нашия живот, като задължително изискване за заемане на дадена позиция на всички длъжностни нива е притежаване на дигитална компетентност и умения. Ето защо реализирането на обучение на безработни и заети лица по „Компонент 2: Обучения за DI – Gi умения и компетенции“ от Инвестиция С1.I3 – ПЗ „Предоставяне на обучения за дигитални умения и създаване на платформа за обучение на възрастни“, безспорно предоставя възможност на безработните млади хора, регистрирани в Бюрото по труда, както и на заетите такива, с ниско равнище на дигитални умения да се включат в курсове за повишаване на грамотността им в тази насока, както и предоставя възможност за валидиране на съответните им цифрови умения.

Реализирането на проект „Започвам работа“ – Компонент 2 „Обучение“ дава възможност на неактивните и безработни лица да се включат в обучения за придобиване на: степен на професионална квалификация или част от професия и ключови компетентности (КК1 – Езикова грамотност; КК2 – Многоезикова компетентност; КК3 – Математическа компетентности компетентност в областта на точните науки, технологии и инженерството; КК5 – личностна компетентност, социална компетентност и компетентност за придобиване на умения за учене; КК6 – гражданска компетентност; КК7 – предприемаческа компетентност).

**Програмите** за осигуряване на възможности за придобиване на трудов стаж по специалността на безработни младежи са „Старт на кариерата“ и „Активиране на неактивните лица“. През 2024 г. **по Национална програма „Старт на кариерата**“ реализация в Община Разград е намерило 1 лице. По **Национална програма** **„Активиране на неактивните лица“** е дадена възможност за осигуряване на заетост на младежи до 29 г. като „младежки медиатори“ в общини, определени със заповед на министъра на труда и социалната политика. Младежките медиатори са специално обучени да издирват лица попадащи в категорията – нито учат, нито работят, нито са включени в обучителни програми. Те трябва да насърчат целевата група да се регистрира в Дирекция „Бюро по труда“ и да бъде обхваната от мерките, които се предлагат. Към община Разград работи един младежки медиатор, като по програмата са активирани общо 10 лица.

**Програма „Развитие на човешките ресурси” (2021 - 2027 г.), ПРИОРИТЕТНА ОС 3: „Насърчаване на младежката заетост“, проект „Младежка заетост+“** - Проектът предоставя възможности за стажуване, обучение по време на работа при работодател, осигуряване на заетост или включване в обучение за придобиване на „меки“ умения на младежи до 29-годишна възраст включително.

Основната цел на Проекта е повишаване конкурентоспособността на младежите чрез осигуряване на възможност за стажуване, обучение по време на работа, осигуряване на заетост или включване в обучение за придобиване на „меки“ умения при работодател, което от своя страна улеснява преходът от образование към заетост, а и едновременно с това води до натрупване на ценен професионален опит у тях, необходим за заемане на свободни работни места, заявени от работодателите.

За 2024 г. по разглеждания проект в Дирекция „Бюро по труда“ - Разград са сключени 34 договора, като са наети 56 лица, на следните длъжности:

* продавач-консултант;
* продавач, разносна търговия;
* общ работник;
* работник, свързване горната част на обувки;
* организатор, дейности;
* отчетник, камериерка, монтажник аудио визуално оборудване.

Дирекция „Бюро по труда“ - Разград е осигурила заетост на 38 младежи по национални и европейски програми през 2024 г., както следва:

- по Национални програми по Закона за насърчаване на заетостта – 5 младежи;

- по Оперативна програма „Развитие на човешките ресурси“ – 33 младежи.

1. **Образование**

* **Млади хора, преждевременно напуснали образователната система**
* **Анализ на състоянието:**

Превенцията на отпадането от училищна възраст, намаляване дела на напусналите образователната система и предприемане на мерки за обхващане и задържане на децата и учениците в задължителна училищна и предучилищна възраст са от изключителна важност. Отпадането на учениците от училище може да се определи като процес, повлиян от множество фактори. Те си взаимодействат по сложен и различен начин във всяка отделна ситуация, което налага адекватни действия от заинтересованите страни – училища/детски градини, общини, социално подпомагане, органите на реда.

Механизмът за съвместна работа на институциите по обхващане, включване и предотвратяване на отпадането от образователната система на деца и ученици в задължителна предучилищна и училищна възраст дава възможност да се търсят нови и да се подобрят утвърдените действия на заинтересованите страни – образователните институции, общините, отделите за социално подпомагане, както и от учениците и техните родители.

Ежегодно със заповед на началника на Регионално управление на образованието (РУО) – Разград се определят районите и екипите за обхват, в които се включват представители на ангажираните институции. С цел подпомагане дейността на екипите за обхват и в изпълнение на дейностите по Национална програма „Заедно за всяко дете” се провеждат междуинституционални работни срещи с членове на екипите за обхват, които се организират от РУО – Разград по общини.

Сравнителните данни за учебната 2023/2024 година и учебната 2024/2025 година са:

|  |  |  |
| --- | --- | --- |
|  | **2023/2024**  **учебна година** | **2024/2025**  **учебна година** |
| Общ брой обходени адреси на деца и ученици в община Разград | За областта 601 | 319 |
| Брой деца/ученици, заминали в чужбина | 61 | 42 |
| Брой върнати деца и ученици в ДГ/училища | За областта 45 | 14 |
| Брой деца/ученици, неоткрити на адрес | 51 | 73 |
| Брой деца/ученици, неоткрити и предадени на МВР за работа по механизма | 51 | 73 |

Осигуряването на равен достъп до качествено образование за всички ученици в задължителна училищна възраст и намаляването броя на не обхванатите и отпадащите ученици от образователната система в община Разград се осъществяват и чрез:

- Партньорство на общината и училищните общности с РУО – Разград, Дирекция „Социално подпомагане“, НПО и други институции за местни инициативи с цел реинтегриране на вече отпадналите от училище ученици;

- Разработване на механизъм за ежедневно информиране на родителите за отсъствията и закъсненията на учениците;

- Осигуряване на безопасна и сигурна среда (охрана и видеонаблюдение в училищата, превенция срещу агресията);

- Здравно обслужване на учениците в училищата;

- Гражданско образование.

* **Предприети мерки**

Изпълнението на дейностите по Механизма за съвместна работа на институциите по обхващане и включване в образователната система на деца и ученици в задължителна предучилищна и училищна възраст цели обхващането в образователната система на децата и учениците в задължителна предучилищна и училищна възраст, изготвяне от екипите за обхват на списъци с мерки за взаимодействие с компетентните институции за прилагане на комплексен подход от интервенции, осъществяване на взаимодействие с родителите за включване и задържане на децата и учениците в образователната система и предоставяне на информация на кмета на общината за констатирани нарушения на задълженията на родителите с цел налагане на наказания по реда на чл. 347 от Закона за предучилищното и училищното образование.

През 2024 г. във връзка с функционирането на междуинституционален екип за координиране на дейностите в подкрепа за личностно развитие на децата и учениците се работи в насока подобряване на координацията и сътрудничеството между институциите, имащи отношение към работата с ученици в риск (жертви на насилие и тормоз в училище и/или в семейството, в риск от насилие, с рисково поведение). Това се осъществи, чрез прилагане на Координационния механизъм за взаимодействие при работа в случаи на ученици, жертви на насилие или в риск от насилие и за взаимодействие при кризисна интервенция, както и Механизъма за противодействие на тормоза и насилието в институциите в системата на предучилищното и училищното образование Основната цел е намаляване проявите на агресия и тормоз сред младите хора, както и намаляване на рисковото поведение сред учениците.

При постъпване на информация в Дирекция „Социално подпомагане“ (ДСП) - Разград се предприемат незабавни действия по компетентност от страна на служителите в Отдел „Закрила на детето“ (ОЗД). Всяка информация за дете, отпаднало или в риск да отпадне от училище се завежда сигнал, който се отработва и информацията се връща на компетентния орган.

Рисковите фактори в средата, които могат да повлияят на обучението на учениците, са:

• Нестабилна семейна среда;

• Агресивно поведение и ниска мотивация на учениците;

• Неподходящ приятелски кръг;

• Лесен достъп до психоактивни и наркотични вещества;

• Нисък социален статус на семействата. Склонност децата да бъдат ползвани като работна ръка с цел допълнителни доходи в семейството;

• Трудности при усвояване на учебния материал и ниска мотивация;

• Неангажираност в училищния живот;

• Нереалистична представа за модел на поведение.

Педагогическите екипи на училищата разработват свои политики за намаляване на процента на напусналите ученици. Успоредно с традиционните механизми за работа и превенция на случаите на преждевременно напускане във все повече училища се прилагат нови подходи, добри практики на други педагогически колективи, разработват се проекти, търси се съдействие от родителската общност за подобряване на училищната среда.

Педагозите и социалните работници в по-голяма степен обръщат внимание върху слабата заинтересованост на родителите по отношение образованието на техните деца и по-общо – върху проблема за отговорното родителство.

* **Професионално ориентиране и реализация**
* **Професионални училища по вид:**

В община Разград учениците могат да придобият професионална квалификация в 6 професионални гимназии, 1 профилирана гимназия и 1 специализирано училище. За учениците, избрали обучение за придобиване на професионални знания и умения е изключително важно да се явят и успешно да положат държавните изпити за придобиване на професионална квалификация по теория и практика на професията.

Професионалните гимназии на територията на община Разград подготвят специалисти със средно образование в областта на химическата промишленост и биотехнологиите, машиностроенето, информационните технологии, селското стопанство и хранително-вкусовата промишленост, козметичните и фризьорски услуги, транспорт и строителство, по икономически дисциплини. Основните тенденции в тяхното развитие са свързани с насърчаване сътрудничеството между бизнес и образование, развитие на публично-частното партньорство, модернизиране на образователната система и подготвяне на по-мотивирани, компетентни и информирани специалисти.

За учебната 2023/2024 година допуснати до изпитите за придобиване на професионална квалификация са общо 271 ученици от 7 училища. Успешно положили изпитите са 253 ученици – 93%. Данните по училища са:

|  |  |  |
| --- | --- | --- |
| **Училище** | **Професия, специалност** | **2023/2024**  **учебна година** |
| Професионална гимназия по икономика "Робер Шуман" | Данъчен и митнически посредник / Митническа и данъчна администрация | 23 |
| Спедитор-логистик / Спедиция, транспортна и складова логистика | 10 |
| Икономист / Икономика и мениджмънт | 17 |
| Организатор на туристическа агентска дейност / Организация на туризма и свободното време | 21 |
| Хлебар-сладкар / Производство на хляб и хлебни изделия | 4 |
| Национална професионална техническа гимназия "Шандор Петьофи" | Приложен програмист, Приложно програмиране | 20 |
| Техник на компютърни системи, Компютърна техника и технологии | 18 |
| Електромонтьор, Електрообзавеждане на производството | 17 |
| Техник на енергийни съоръжения и инсталации, Топлотехника - топлинна, климатична, вентилационна и хладилна | 22 |
| Машинен техник, Машини и системи с ЦПУ | 19 |
| ПГХТБТ "Мария Кюри" | Биотехнолог/ТБ дуална форма на обуч. | 13 |
| Лаборант/ТМБК в ХП дневна форма | 9 |
| ПГССХВТ "Ангел кънчев" | Техник на селскостопанска техника/ Механизация на селското стопанство | 13 |
| Фермер/ Производител на селскостопанска продукция | 1 |
| Хлебар-сладкар/ Производство на хляб и хлебни изделия | 5 |
| ПГО "Станка Николица Спасо-Еленина" | Козметик (ДФО)- Организация и технология на козметичните услуги | 12 |
| Фризьор (ДФО) - Организация и технология на фризьорските услуги | 11 |
| ПГТС "Христо Смирненски" | Техник по транспортна техника, Автотранспортна техника | 5 |
| Спортно училище | Помощник-треньор | 13 |
| **Общо:** |  | **253** |

За учебната 2024/2025 година предстои провеждане на държавни изпити за придобиване на професионална квалификация. Изпитите ще се проведат в 8 училища, като към горецитираните училища ще се включат учениците от ППМГ „Акад. Никола Обрешков“, които се обучават по професия „Приложен програмист“, специалност „Приложно програмиране“.

* **STEM профили и професии**

**Анализ на състоянието**

Важен фактор при определяне на държавния план-прием за специалностите, които профилираните и професионалните гимназии предлагат, както и при разкриване на нови специалности, освен нуждите на местния бизнес и търсените от пазара на труда професии, темповете и насоката на социално-икономическото развитие на региона, трябва да се вземат под внимание и интересите на младите хора.

Образователната политика на Община Разград е ориентирана към разкриване и поддържане на паралелки и специалности, които да са привлекателни за учениците от общината и региона - биотехнологии, фармация, машиностроене, информационни технологии, селско стопанство и хранително-вкусова промишленост, транспорт и строителство. Утвърждават се и следните тенденции: увеличаване приема на ученици в STEM профили и професии, както и развитие на дуалната форма на обучение в професионалните гимназии, разширяване на партньорската мрежа от институции, висши училища и бизнеса за провеждане на практическо обучение в реална работна среда.

Паралелно с това профилите и специалностите, които профилираните и професионалните гимназии предлагат, както и новите специалности, които ще бъдат разкривани в бъдеще, трябва да бъдат съобразени с интересите на младите хора, нуждите на местния бизнес и търсените на пазара на труда специалности от професии, темповете и насоката на социално-икономическото развитие на самия регион.

Обучението по STEM профили и професии по своята същност е насочено към развитие на творческия потенциал в областта на приложните науки. Обучението води до повишаване на качеството, чрез прилагане на усъвършенствана методика и нарастване на капацитета на училището, чрез изграждане на училищна STEM - среда, повишаване квалификацията на учителите за прилагане на методи, адекватни на целите на обучението в STEM - направление и въвеждане на иновации в посока на развиване на проектно-базираното обучение.

Държавният план-прием ежегодно се реализира по определени он МОН индикативни целеви стойности по професионални направления и по профили. За разглеждания период държавният план-прием е реализиран на 100% при спазване на целевите стойности. Реализираните STEM профили и професии са:

|  |  |  |
| --- | --- | --- |
| **Училище** | **2023/2024**  **учебна година** | **2024/2025**  **учебна година** |
| ПГПЧЕ „Екзарх Йосиф“ | Природни науки | Природни науки |
| ППМГ „Акад. Никола Обрешков“ | Математически | Математически |
| Софтуерни и хардуерни науки | Софтуерни и хардуерни науки |
| Природни науки | Природни науки |
| Приложен програмист/ Приложно програмиране | Приложен програмист/ Приложно програмиране |
| НПТГ „Шандор Петьофи“ | Системен програмист, Системно програмиране | Приложен програмист/ Приложно програмиране |
| Машинен техник, Машини и системи с ЦПУ | Машинен техник, Машини и системи с ЦПУ |
| Електротехник, Електрически машини и апарати | Електротехник, Електрически машини и апарати |
| Техник на компютърни системи, Компютърна техника и технологии | Техник на компютърни системи, Компютърна техника и технологии |
| Мехатроника, Мехатроника | Техник по автоматизация, Автоматизация на непрекъснати производства |
| Техник на енергийни съоръжения и инсталации, Възобновяеми енергийни източници |  |
| ПГИ „Робер Шуман“ | Спедитор-логистик, Спедиция, транспортна и складова логистика | Спедитор-логистик, Спедиция, транспортна и складова логистика |
| ПГТС "Хр. Смирненски" | Техник по транспортна техника, Автотранспортна техника | Техник по транспортна техника, Автотранспортна техника |
| Строителен техник, Строителство и архитектура | Строителен техник, Строителство и архитектура |
| ПГССХВТ "Ангел Кънчев" | Техник на селскостопанска техника, Механизация на селското стопанство | Техник на селскостопанска техника, Механизация на селското стопанство |
| ПГХТБТ "Мария Кюри" | Лаборант, Технологичен и микробиологичен контрол в химични производства | Лаборант, Технологичен и микробиологичен контрол в химични производства |
| Биотехнолог, Технология в биопроизводствата | Биотехнолог, Технология в биопроизводствата |
|  | Химик-технолог, Технология на фармацевтични и парфюмерийно-козметични продукти |
| **Общ брой паралелки:** | **16** | **14** |

* **Предприети мерки**

Дуалната система на обучение дава възможност на учениците да придобият знания и умения по избраната професия като се обучават паралелно на две места. В професионалната гимназия те придобиват теоретични знания по професията, а практическото обучение за придобиване на професионални умения се реализира на реално работно място при конкретен работодател. Броят на учениците по училища е:

|  |  |  |
| --- | --- | --- |
| **Училище** | **2023/2024**  **учебна година** | **2024/2025**  **учебна година** |
| НПТГ „Шандор Петьофи“ | 124 | 103 |
| ПГИ „Робер Шуман“ | 18 | 59 |
| ПГТС "Хр.Смирненски" | 15 | 0 |
| ПГССХВТ "Ангел Кънчев" | 65 | 30 |
| ПГХТБТ "Мария Кюри" | 17 | 10 |
| ПГО "Станка Николица Спасо-Еленина" | 37 | 38 |
| **Общо:** | **276** | **240** |

Кариерно ориентиране и консултиране включва дейности по информиране, диагностика, консултиране, посредничество и проследяване, с оглед подпомагане на учениците в техния самостоятелен и осъзнат избор на образование и/или професия и осъществяване на връзка между училището и пазара на труда.

Кариерното ориентиране и консултиране и подготовката за професионална реализация на ученици и студенти на общинско ниво се осъществява приоритетно от Център за подкрепа за личностно развитие – Център за ученическо, техническо и научно творчество (ЦПЛР – ЦУТНТ), гр. Разград, което включва:

- разкриване на интереси, нагласи и мотивация за избора на образование и професия;

- умения за планиране на учебното и личното време;

- свързване на индивидуалните особености с изискванията на желаното образование;

- подкрепа за вземане на решения, свързани с продължаване на образованието;

- формиране на умения за планиране на кариерното развитие;

- решаване на вътрешни и външни конфликти, свързани с възможностите за образователна, професионална и личностна реализация.

Изброените дейности се извършват от 1 кариерен консултант, като се отчитат всяка календарна година.

През 2024 г. броят на посетените училища е 20 - основни и средни училища в общините Разград, Лозница, Самуил, Исперих и Завет.

Общият брой групи /класове, участвали в обученията, е 57, като общият брой обхванати ученици е 1010. Индивидуални консултации са проведени със 71 ученици и 27 родители.

**3.** **Здравеопазване, благосъстояние и спорт:**

* **Създаване на условия и насърчаване на младите хора към здравословен начин на живот, здравословно хранене, физическа активност и спорт**

**- Анализ на състоянието**

Преходът от детството към зрялата възраст се счита за най-важният период във физическото, психическо и емоционално израстване на всеки човек. Тогава се изграждат голяма част от навиците, свързани с физическото, психичното и емоционално здраве, начина на хранене, физическата активност и спорт; формират се умения за самоконтрол върху личните емоционални състояния и поведение, създават се моделите за здравословно поведение, култура и начин на живот. Физическото и психично здраве са ключов елемент на социалното благополучие и приоритетна област на политиката за младежта.

За подобряването на физическата активност и спорт, Община Разград съдейства за организирането на общински състезания, турнири, спортни празници и спортни предизвикателства, с цел създаване на условия на младите хора за развитие, изява и повишаване на личната им мотивация, увеличаване на заниманията им със спорт сред природата, подобряване на техническите им умения и подобряване на спортните резултати на младежите - участие в Ученически игри 2024 г., в организирани общински кросове по повод 28 януари – Ден на Разград, Ден на предизвикателството и др. В училища в община Разград са сформирани и групи по различен вид спорт - футбол, баскетбол, волейбол.

**- Предприети действия**

На територията на община Разград функционират 34 здравни кабинета към детските градини и училищата, обслужвани от 31 квалифицирани медицински специалисти. Медицинските специалисти организират и провеждат профилактични дейности за предотвратяване и ограничаване рисковите фактори в детските градини и училищата, участват в организирането и прилагането на общински, регионални и национални програми за профилактика на болестите и превенция на здравето на децата и учениците.

В училищата медицинските специалисти подготвят всяка учебна година план-програми за здравно образование и изнасят презентации, лекции и беседи на теми, свързани със здравословния начин на живот. Броят на младите хора, участващи в дейности по проекти и инициативи за насърчаване на здравословния начин на живот, здравословно хранене, физическата активност и спорт, е 1023 младежи.

В тази посока работят и назначените в Община Разград трима здравни медиатори. Те съдействат и осъществяват превенцията на различни заболявания и подобряване здравния статус на ромските общности. При младежите от ромски произход нарастват потребностите от по-задълбочени знания в областта на сексуалното и репродуктивно здраве, предпазване от полово предавани болести, превенция на вредните поведенчески фактори. Целта на медиаторската програма е: преодоляване на културните бариери в общуването между ромските общности и медицинския персонал по места, преодоляване на съществуващи дискриминационни нагласи в здравното обслужване на ромите, оптимизиране провеждането на профилактични програми сред ромското население, здравно образование на ромите и активна социална работа в общността и особено с уязвими групи.

Младите хора в общината имат възможност да спортуват активно при изявено желание от тяхна страна, според личните им предпочитания. Чрез различните спортни занимания, младите хора развиват ценни физически и психически качества, осъществява се превенция на заболявания, както и превенция на противообществените прояви и престъпността.

Областта на спорта в Община Разград се развива в няколко направления:

* Развитие и популяризиране на физическото възпитание и спорт и осъществяване на тренировъчна и спортно-състезателна дейност на спортните клубове по отделните видове спорт;
* Физическо възпитание и спорт в детските градини, училищата и Център за подкрепа за личностно развитие – Ученическа спортна школа „Руси Бухтев“ (ЦПЛР – УСШ) на територията на общината;
* Физическо възпитание и спорт за всички.

За 2024 година Община Разград е подпомогнала дейността на 21 (двадесет и един) спортни клуба и спортно – туристически дружества, разделени по групи в зависимост от вида на спорта, който развиват, както следва:

1. СПОРТНИ КЛУБОВЕ РАЗВИВАЩИ ИНДИВИДУАЛЕН ОЛИМПИЙСКИ СПОРТ

* Спортен клуб „Бадминтон - Разград“;
* Спортен клуб по борба „Лютфи Ахмедов“
* Спортен клуб по бокс „Олимпия“
* Спортен клуб по колоездене „Спринт“
* Спортен клуб по лека атлетика „Лудогорец“
* Спортен клуб по стрелба с лък „Антибиотик
* Спортен брейкинг клуб „Шадоус“
* Спортен клуб „Джудо Разград“
* Спортен клуб по тенис на маса „Лудогорец“

1. СПОРТНИ КЛУБОВЕ РАЗВИВАЩИ КОЛЕКТИВЕН ОЛИМПИЙСКИ СПОРТ

* Баскетболен клуб „Вълци“
* Волейболен клуб „Лудогорец“
* Футболен клуб „Ураган“ с. Гецово
* Футболен клуб „Спортист“ с. Пороище
* Футболен клуб „Бели лом“ с. Дряновец

1. СПОРТНИ КЛУБОВЕ РАЗВИРАЩИ НЕОЛИМПИЙСКИ СПОРТ

* Спортен клуб по ориентиране „Абритус“
* Шахматен клуб „Абритус“
* Спортен клуб по културизъм „Гладиатор“
* Спортен клуб по стрелба „Дръзки“
* Спортен карате клуб „Будо“

1. СПОРТНИ КЛУБОВЕ РАЗВИВАЩИ СПОРТ ЗА ВСИЧКИ И СПОРТНО – ТУРИСТИЧЕСКА ДЕЙНОСТ

* Спортен клуб „Спорт за всички“
* Клуб по спортен туризъм „Зелен стъпка“

През 2024 г. РЗИ - Разград реализира дейности, свързани с превенция на вредните, рискови фактори и насърчаване на здравословния начин на живот сред младите хора в община Разград, както следва:

* Превенция на тютюнопушенето, в т. ч и демонстрации с пушеща кукла Сю.

Извършени 8 здравно-образователни мероприятия (видеопокази, мултимедийни презентации) в детски градини, училища в община Разград – обхванати са 245 участници до 19 години.;

Извършено е измерване на въглероден монооксид в издишания въздух и количеството на карбоксихемоглобин в кръвта чрез апарат „Smoker Lyzer“ – обхванати са 36 лица. Разпространени са здравно-образователни материали по темата.

* Превенция на злоупотребата с алкохол - в т.ч. и демонстрация с алкоочила. Проведени са 3 обучения и са обхванати 56 ученици.
* Превенция на нездравословно хранене – проведени са 4 здравно-образователни инициативи и достигнати 175 лица до 19 години.

През месец ноември 2024 г. РЗИ - Разград взе участие в събитие, под надслов „Цветовете на здравето: Готвим здравословно с вкус и вдъхновение“, организирано от Център за подкрепа за личностно развитие – ЦУТНТ, гр. Разград с участници от клуб „Млад кулинар“ - ученици от 8. до 12. клас. В първата част участниците демонстрираха теоретични познания по темата, а във втората - представиха кулинарна изложба на здравословни храни, приготвени от младите кулинари. Участниците в инициативата получиха грамоти и награди, осигурени от РЗИ - Разград. Разпространени са здравно-образователни материали по темата.

* Превенция на ниската физическата активност - РЗИ - Разград се включи в кампания по повод Европейски ден на спорта в училище - 27.09.2024 г., като подкрепи инициативата на сдружение „БГ Бъди активен“. Тематичният ден беше отбелязан съвместно с ученици и учители от ОУ “Д-р Петър Берон“- с. Осенец, община Разград със спортен празник. В него се включиха 45 ученици от I до VII клас и 10 педагози в различни дисциплини. Награди и грамоти бяха осигурени от РЗИ - Разград.

**4.** **Превенция на проблеми, свързани с психичното здраве на и тютюнопушенето сред младите хора**

**- Анализ на състоянието**

За осъществяването на превенция на рисковото поведение сред младите хора, свързани със зависимости от психоактивни вещества, болести предавани по полов път, безопасен интернет, на младежите в община Разград се оказва психологическа подкрепа от училищни психолози в училища.

Осъществяването на превантивни дейности сред учащите се в Община Разград се реализира и от Общинския съвет по наркотични вещества (ОбСНВ) и Превантивно-информационен център (ПИЦ) към него. Работата на ОбСНВ и ПИЦ е насочена към реализиране на образователни кампании и изработване на информационни материали, целящи разясняването сред младите хора за видовете психоактивни вещества, вредата и последиците от тяхната употреба. Целта на тези кампании е не само да се повиши информираността на учениците за въздействието на наркотичните вещества, но и да се моделира тяхното здравословно поведение за в бъдеще.

* **Предприети мерки**

През учебната 2023/2024 година продължи реализирането на Национална програма за превенция употребата на наркотични вещества в училищна среда за ученици от 8. до 11. клас „От връстници за връстници“ – в ПГПЧЕ „Екзарх Йосиф“ (11. клас), ППМГ „Акад. Н. Обрешков“ (10. клас) и ПГИ „Робер Шуман“ (един 9. клас и един 10. клас). Обхванати са общо около 110 ученици.

През 2024 г. бе проведена Кръгла маса на тема „Интернетмания или кибернетично разстройство“, съвместно с Районна прокуратура, гр. Разград, като част от дейностите за отразяване на 6 февруари – Международния ден за безопасен интернет. В кръглата маса под наслов „Киберпрестъпления. Децата - жертви и извършители на престъпления в интернет“ се включиха гимназисти от шест училища в града, учители и педагогически съветници и прокурори от Районната прокуратура, гр. Разград. С конкретни примери пред участниците в дискусията прокурорите представиха основните законови положения по отношение на компютърните престъпления.

Всички участници в срещата се обединиха около становището, че е необходима превенция във връзка с опасностите в интернет и информацията от подобни дискусии трябва да се мултиплицира в общността, за да може глобалната мрежа да се използва безопасно.

Екипът на Общински съвет по наркотични вещества, Превантивно-информационен център и Регионална здравна инспекция участваха във втория кръг от Националната АНТИСПИН кампания. По традиция кампанията се провежда в средата на м. февруари по случай 14 февруари - Ден на влюбените. Основната целева група на кампанията са младите хора на възраст 15 г. - 29 г., а мото на кампанията през 2024 г. беше „Отговорността е секси - използвай презерватив“. В гр. Разград кампанията се проведе с помощта на доброволците към ОбСНВ и ПИЦ. Учениците раздаваха предварително подготвените от тях материали и презервативи, които бяха осигурени от организаторите и напомниха, че използването на презерватив предпазва от сексуално предавани инфекции, включително ХИВ/СПИН. В ПГИ „Робер Шуман“ и ПГПЧЕ „Екзарх Йосиф“ участваха и доброволците от Български младежки червен кръст (БМЧК). В кампанията се включиха: ППМГ „Акад. Н. Обрешков“, ПГИ „Робер Шуман“, ПГПЧЕ „Екзарх Йосиф“, ПГТС „Христо Смирненски“, ПТГ „Шандор Петьофи“, ПГХТБТ „Мария Кюри“, както и ЦПЛР – Ученическо общежитие.

През м. април 2024 г. се проведе, организирания от ОбСНВ обучителен семинар на медицински специалисти, педагогически специалисти и психолози от училища в Разградска област, на тема „Риск от развитие на зависимости и хранителни нарушения в детско-юношеска възраст. Специфики на преморбидната личност и изграждане на мотивация за промяна.“ Външни обучители бяха Милена Петрова и Сирма Георгиева от „Фондация за живота - превенция и лечение на зависимости“, гр. Варна.

*Организиране на общински информационни кампании, насочени към младите хора се реализираха чрез кампании организирани от ОБСНВ и ПИЦ*

* По повод 26 юни - Международен ден за борба с наркоманиите и нелегалния трафик на наркотици, експерти от ОбСНВ и ПИЦ проведоха превантивна кампания „Доказателствата са ясни: Инвестирайте в превенция!“ в центъра на града, като раздаваха на минувачите информационни материали за видовете наркотични вещества, наръчници за родители, както и книжка с рисунки и разкази от конкурси, организирани от Общинският съвет по наркотични вещества. В рамките на кампанията имаше и симулативни игри със специални „алкоочила“, през които се вижда как изглежда светът с 1,2 промила алкохол в кръвта. Младите хора и гражданите имаха възможност да завъртят и колелото с въпросите за разиграване на кратка викторина с награди.

- През м. юни 2024 г. балони с послания против наркотиците полетяха в ППМГ „Акад. Н. Обрешков“ и ПГИ „Робер Шуман“. Посланията гласяха „Ценете живота“, „Не се поддавайте на зависимостта“, „Избери любовта, избери живота!“ и др. В кампанията по превенция, активно се включиха доброволците от Националната програма за превенция на употребата и злоупотребата с наркотични вещества „От връстници за връстници“. Предварително те бяха подготвили рамки за снимки, с послание „Аз съм млад и избирам живота“, с това те мотивираха своите съученици да се включат активно в кампанията и да изразят своето мнение по темата: 26 юни - Международният ден за борба с наркоманиите и нелегалния трафик на наркотици.

- Проведе се и занятие с превантивна цел в сградата на ПИЦ по наркотични вещества. Целевата група, която беше обхваната в занятието се състоя от 6 тийнейджъри потребители на „Преходно жилище“ към Община Разград. Освен подрастващите присъстваха и двама социални работници от услугата. Дискутирана бе темата „ Видове наркотици – въздействие и последици“. Занятието протече с кратка презентация, филм, беседа, дискусия и симулация с алкоочилата.

- На 24 септември 2024 г. в Общински културен център, гр. Разград беше представен моноспектакъла „Морфин“ с участието на младия актьор Петър Петров-Перо. Той представя съдбата на младия лекар Сергей Поляков. Повестта „Морфин“ е личната изповед на Михаил Булгаков, разкриваща тайната на зависимостта от морфина и последвалите мрачни периоди в коварната прегръдка на опиата. В залата присъстваха над 80 зрители – ученици и преподаватели от ПГПЧЕ „Екзарх Йосиф“, ППМГ „Акад.Н.Обрешков“, ПГИ „Робер Шуман“ и група ученици от ЦПЛР - Ученическо общежитие, както и граждани. Спектакълът е част от предвидените превантивни дейности по кампанията за деня на Психичното здраве – 10 октомври.

- По повод 10 октомври - Световният ден на Психичното здраве се проведоха тренинг обучения с 50 ученици от 4 училища - ПГИ „Робер Шуман“, ППМГ „Акад. Н .Обрешков“, ПГПЧЕ „Екзарх Йосиф“ и ПГХТБТ „Мария Кюри“ в актовата зала на ПГИ „Робер Шуман“. Пред учениците беше представена кратка презентация, акцентираща върху това: „Какво е психично здраве, значение на емоционалното здраве“, ясно бяха обяснени основните човешки нужди и тяхното въздействие върху психичното здраве, последици от незадоволени базови нужди, нарушен баланс и психосоматични проблеми. Учениците се включиха в диалога и изказаха мнения и възгледи по въпроса за възстановяване на емоционалния баланс, за здравословната агресия и как могат да поддържат здравословно психично състояние в училище. На всички 50 участници бяха раздадени анкети за попълване на тема „Колко добре познаваш психичното здраве?“

* **Превенция на проблеми, свързани със сексуалното и репродуктивно здраве на младите хора**
* **Предприети мерки**

*По направление Здравна програма в областта БЧК – Разград и РЗИ - Разград работиха по темите, свързани с превенция на ХИВ/СПИН :*

На обучение, проведено от РЗИ - Разград през м. септември, знания по превенция на ХИВ/СПИН са придобили 14 доброволци от БЧК.

Чрез БЧК - Разград е проведена Лятната Анти - СПИН кампания, под мотото ”Бъди отговорен”. В партньорство с РЗИ - Разград се включиха осем доброволци, с които раздаваха листовки и покани за безплатно и анонимно тестване на гражданите в централната част на града и в магазин ”Кауфланд”.

Чрез РЗИ – Разград са проведени здравно-образователни дейности, насочени към превенция на ХИВ/СПИН и сексуално-предавани инфекции. Проведени са 10 обучения сред 241 лица на възраст до 19 години. На лицата на възраст над 16 години е предоставена възможност за изследване чрез експресна диагностика за ХИВ и други сексуално-предавани инфекции. Разпространени са здравно-информационни материали по темата и презервативи.

По данни на РЗИ – Разград през 2024 година са регистрирани 9 случаи на ранни аборти при момичета от 15 до 19 години, което представлява приблизително 0,9% от момичетата в тази възрастова група.

През 2024 г. РЗИ - Разград проведе 2 анкетни проучвания в две профилирани гимназии в гр. Разград сред ученици от 9. и 11. клас – общо 188 участници. Анкетата беше анонимна, като респондентите отговориха на 14 отворени въпроси. На въпроса „Кои хора са изложени на риск от заразяване с ХИВ?“, 176 ученици са отговорили, че това са лицата, правещи секс без презерватив, т.е. 93,6 % от анкетираните считат, че има опасност от заразяване с ХИВ при не обезопасен полов контакт.

Продължават дейностите по превенция на рисково сексуално поведение сред младите хора, като през годината РЗИ организира 4 кампании по темата, както и възможност за анонимна и безплатна диагностика с бързи тестове за ХИВ хепатит Б, хепатит С и сифилис.

**5. Постигане на осъзната промяна в мисленето и поведението на младите хора по отношение на опазване на околната среда**

**- Анализ на състоянието**

Темите, свързани с опазването на околната среда са от важно значение за младия човек. Разширяването на познанията по темата ще спомогне за формирането на отношение, навици и способност за реална промяна. Позитивни са нагласите на младежта по отношение участието им в екологични инициативи. Все повече се засилват доброволческите акции в тази насока и включването на множество млади хора следва да бъде поощрено. Отговорност на младия човек днес е да бъде фактор на промяната в екологичен аспект.

Интересите на младите хора към опазването на околната среда се допълват от контакта с природата по време на походи и проучвания, участия в екологични форуми и семинари. Всичко това насърчава младежите да сформират екипи за решаване на казуси, подготовка на екипировка и др. чрез проектно базирано мислене.

- **Предприети мерки**

Привлечените ученици във временни ваканционни групи за провеждане на екологични дейности през лятото (с обхват до 45 младежи между 15 и 17- годишна възраст) в ЦПЛР – ЦУТНТ, гр. Разград, осъществяват образователно-възпитателни инициативи, свързани със здравословното хранене, безопасността на децата и младите хора в профил „Екология и опазване на околната среда“ – сформирани са клубове „Екотуризъм“, дискусионен клуб „Здраве“, които обхващат до 30 младежи на възраст 15 - 18 години. Ежегодно през летните месеци Община Разград и ЦПЛР – ЦУТНТ, гр. Разград организират „Еколято“ - програма за екологично възпитание на подрастващите. През 2024 г. в инициативата са участвали общо 100 деца до 8 клас, като бяха разпределени в три смени, всяка от по 2 седмици.

Програмите за екологично и здравно образование на педагогическите специалисти се актуализират съобразно предизвикателствата и възрастовите особености на учениците. Важен дял в дейностите заемат и практическите занимания и инициативи.

**6. Равенство и приобщаване**

* **Насърчаване на социалното включване на младите хора от уязвими групи**

- **Анализ на състоянието**

Някои от факторите, които допринасят за бедността и социалното изключване сред младите хора от уязвими групи са: ниски доходи, ниско образование и квалификация, увреждане, затруднен достъп до пазара на труда. Въпреки, че в България образованието – начално и средно е задължително и безплатно, липсата на достатъчно средства е възможно да стане причина детето да прекъсне обучението си, което от своя страна да го лиши от възможност да си намери по-добре платена работа.

През отчетния период 2024 г. в училищата целогодишно се работи с ученици в риск. Поддържа се връзка и с техните родители (настойници) за по-добри резултати. Дава се възможност за допълнителни часове за консултация по различните предмети, мотивиране и включване на ученици с изявени дарби в общински, национални и международни конкурси, както и включване в извънкласни дейности според индивидуалните им интереси.

* **Предприети мерки**

С цел превенция на преждевременното напускане на образователната система, както и повторно включване, социализиране и адаптиране, в училищата се наблюдават добри практики за организиране и провеждане дейности за педагогическа, психологическа и социална подкрепа на ученици от уязвими групи.

Създаването на условия за активно социално приобщаване на децата от социално уязвими групи е важно условие за привличане и задържане на ученици в риск, предвид етническата специфика на разградски регион. С цел успешното интегриране в образователната система на учениците и младежите от етническите малцинства са необходими условия, насърчаващи разкриването на потенциала им за личностно развитие, както и тяхната успешна социализация и реализация в живота. В тази връзка усилията са насочени към подобряване на сътрудничеството и взаимодействието между всички заинтересовани страни - местна власт, училища, всички други институции, имащи отношение към развитието на младите хора. Държавата подпомага процеса на реализиране на пазара на труда, като чрез Агенция по заетостта се предоставя временна заетост на регистрираните лица, младежи съобразно тяхната квалификация и умения. Част от заетостта се предоставя по линия на Закона за насърчаване на заетостта.

1. **Насърчаване на толерантност и ненасилие, превенция на агресия сред младите хора, включително и в онлайн пространствата**

- **Анализ на състоянието**

В община Разград функционира Местна комисия за борба с противообществените прояви на малолетни и непълнолетни (МКБППМН), като цялостната дейност на Комисията се осъществява при стриктно спазване на разпоредбите на Закона за борба срещу противообществените прояви на малолетните и непълнолетните и насоките и изискванията на Централната комисия за борба срещу противообществените прояви на малолетните и непълнолетните - София.

Местната комисия осъществява дейността си като поддържа устойчиви партньорски отношения с организации и институции, работещи за образованието и възпитанието на децата - Отдел „Образование, младежки дейности и спорт” към общината, РУО на МОН, Районна прокуратура, Районен съд, ОД и РУ на МВР, Отдел „Закрила на детето”, Служба „Пробация” и др. Секретарят на Местната комисия участва целогодишно в работата на Общинския съвет по наркотични вещества и Общинската комисия за закрила на детето.

* **Правонарушения, извършени от млади хора**

През 2024 г. в МКБППМН са проведени 24 възпитателни дела спрямо 34 извършители на противоправни прояви, от които 9 са момичета. От всички деца 9 са били малолетни и 25 непълнолетни. Деянията, за които са били делата са предимно кражби, увреждане на имущество, саморазправи с нанасяне на телесни повреди, притежание на наркотично вещество, управление на МПС без необходимите документи, бягства от училище и от дом и други. Спрямо всички проявени са предприети възпитателни мерки съгласно чл.13 от Закона за БППМН, като най-ефективните са работата с обществен възпитател и с психолог.

В Местната комисия за БППМН през 2024 г. от горецитираните 24 възпитателни дела са разглеждани 5 случая на агресивни прояви на подрастващи, които не могат да контролират гнева си и нанасят телесни повреди спрямо връстници. Една преписка е била за вербална агресия. Работено е и върху случай с девойка, мислеща за самонараняване. Спрямо тези проявени лица са предприети възпитателни мерки по чл. 13, ал.1, от Закона за БППМН, т.е. с тях е провеждана специализирана корекционно-възпитателна работа от психолози и педагози от Местната комисия за БППМН.

**Предприети мерки**

*Млади хора, обхванати в дейности, насърчаващи демократичното участие, толерантността и противодействието на езика на омразата*

Като орган и по превенцията МКБППМН в общината, планово, осъществява поредица от общински инициативи чрез които да се насърчават учащите се да провеждат екипни, позитивни събития за развиване на добродетели и ценности за безконфликщтно общуване, взаимно уважение, толерантност и просоциално поведение, както следва:

* Превантивен, позитивен календар за годината (стенен) - предоставя информация за специални дати и събития, които да се отбележат класово и да осигурят позитивни съвместни преживявания за децата, да снижават стреса в екипите и да допринесат за подобряване на взаимоотношенията им;
* Проведен общински конкурс за класови дейности по специалните дни в Позитивния календар под наслов „Ние, заедно, можем”;
* Инициатива „Малка книжка за големи добротворци”- помагало за учениците от начален етап, чрез което в часовете на класа се работи за разпознаване на собствените чувства и за правилното им изразяване и овладяване;
* Дни на отворените врати в МКБППМН- посещения и беседи за законодателството, касаещо малолетните и непълнолетните и произтичащите им от него задължения;
* Проведена първа РазГРАДСКА игра на открито – първа превантивна дейност, съчетаваща дигитални и реални дейности на участващите отбори, която обогатява знянията им за правните институции;
* Проведен пети фотоконкурс „Моето различно, щуро лято”- дава възможност на подрастващите да творят през ваканционните дни, да откриват красотата край себе си, да запълват времето си с полезни дейности;
* Проведени беседи на тема „Безопасно лято” в рамките на Еко лято 2024.

**8. Насърчаване на културата и творчеството сред младите хора**

**- Анализ на състоянието**

Участието в читалищните форми, в неформална среда, при по-свободно общуване, води до придобиване у подрастващите на увереност, че са талантливи, способни, умни и сръчни. Заниманията в читалищата стимулират инициативността и развитието на творческите умения на учениците, като им предлагат разнообразни форми за осмисляне на свободното време и занимания, чрез които да усъвършенстват таланта и заложбите си. Сред основните направления в традиционната читалищна дейност е създаването на условия за творческа изява на младите хора. През 2024 г. 24 читалища, намиращи се на територията на община Разград развиват уменията им в областта на музиката, танца, театъра – функционира младежка театрална формация, а младите изпълнители от Музикална школа „Илия Бърнев“ успешно се представят и завоюват престижни места в национални и международни конкурси. Балетната школа при Народно читалище „Развитие 1869“ е един от класическите символи на първия културен институт в Разград, който развива таланта на младежи с дарба в изкуствата Формацията е изключителен пример за устойчивост във времето и постижения, доказани с многобройни награди от международни и национални конкурси и фестивали.

Възможност за изява на таланта и творчеството предоставят и множество атрактивни събития от културния календар на Община Разград. През 2024 г. се проведе четвъртото издание на фестивала „Читалищата – живото наследство на България“. Събитието се организира от Регионален експертно-консултантски и информационен център „Читалища“ Разград и Община Разград. С участието на младежки формации бе представено културното и етническо многообразие на Лудогорието.

**Предприети мерки**

Община Разград стимулира талантливите деца и ученици, координира общинските детски изяви в областта на художественото творчество, науката, спорта и осъществява специална закрила на учениците с изявени дарби. За тази цел всяка година Общински съвет - Разград приема разработените от общинска администрация Мерки за насърчаване на творческите заложби и потребности на деца с изявени дарби на община Разград. През 2024 г. са предоставени еднократен финансов стимул и грамоти на 95 деца с изявени дарби от община Разград по Мерки за насърчаване на творческите заложби и потребности на деца с изявени дарби на Община Разград за 2024 г., приети с Решение № 148 по Протокол № 11 от проведено заседание на 30.07.2024 г. на Общински съвет – Разград). Бюджетът на програмата за 2024 г. е 35 000 лв., които изцяло се осигуряват от Община Разград.

Допълнителна подкрепа за личностно развитие на деца и ученици с изявени дарби се осъществява и в училищата, в центровете за подкрепа за личностно развитие – Център за ученическо, техническо и научно творчество (ЦУТНТ), Център за работа с деца (ЦРД), Ученическа спортна школа (УСШ) „Руси Бухтев“, читалищата и школите, като им се предоставя възможност за участие в международни, национални, областни и общински конкурси и състезания в сферата на науката, изкуствата и спорта.

През 2024 год. в ЦПЛР - ЦРД с организирана творческа дейност от общо 864 деца и ученици 67 са младежи на възраст от 15 до 19 години. Те са обхванати главно в няколко направления – музикално изкуство (Клас по поп пеене и Младежки духов оркестър, Школа по пиано), танцово изкуство (“ТФ „Феникс“, Градски мажоретен състав).

Организират се масови образователно-възпитателни инициативи, включени в Националния календар за изяви по интереси на децата и учениците, в Годишния културен календар на Община Разград и в Годишната програма за 2024 г. на ЦПЛР - ЦУТНТ: Национален ученически журналистически конкурс „Григор Попов“, Регионален конкурс по приложно изкуство „Коледни фантазии“, Фотоконкурс „Разград – уловени мигове“ с подтема „Лицата на Разград“ и Фотоконкурс „Живата природа“.

1. **Насърчаване на ангажираността, участието и овластяването на младите хора**

* **Предприети мерки**

През 2024 г. Община Разград се включи в организираната от Национален младежки форум – София среща с младежи от общината и представители на местната власт. На срещата младежите обсъдиха с представители на общината какви са проблемите в Разград и какви решения предлагат за разрешаването им. Събитието е част от проекта “Youth Dialogue in Bulgaria” в изпълнение на процеса по Диалога на ЕС по въпросите за младежта, осъществяван от Националната работна група и с финансовата подкрепа на програма Еразъм+. На срещата бе представен Диалога на ЕС по въпросите за младежта – консултативен механизъм, който позволява на младежи от цяла Европа да участват в процесите на вземане на решения на най-високо ниво и да задават дневния ред на политиката на младежта на континента.

В събитието взеха участие г-н Добрин Добрев – кмет на Община Разград, г-жа Елка Неделчева – заместник-кмет на Община Разград, както и представители на общинска администрация и училища в гр. Разград. Основните теми, които младежите обсъдиха бяха:

* Ролята на Общинския младежки съвет;
* Нуждата от развитие на спортните клубове;
* Нуждата от ученически съвети във всички училища;
* Възможности за стажове за младите хора;
* Липсата на младежки пространства в града.

Участниците изведоха нужните препоръки по горепосочените теми, които в последствие обсъдиха с представителите на местната власт.

По повод 10 декември – Международния ден за правата на човека в гр. Разград беше проведена младежка среща под надслов „Образование за човешките права – инструмент за промяна в обществото“. В срещата участваха представители на Ученическия парламент в гр. Силистра, на средните училища в Разград, на ЦПЛР ЦУТНТ, гр. Разград, на местната власт, на общинска администрация в гр. Силистра, както и един от двамата представители на гр. Разград в Съвета на децата към Държавна агенция за закрила на детето. На събитието бяха обсъдени теми, свързани с възможността за възстановяване дейността на Общински младежки съвет – Разград, както и проблемите на съвремието и начините за тяхното разрешаване.

**БМЧК - Разград** промотира доброволчеството като начин на смислено поведение и участие чрез събития в общността и интернет пространството: акции за набиране на доброволци, привличане на връстници в интернет пространството - чрез Facebook страницата и Instagram профила на БМЧК.

Проведените Акции за пряко набиране на доброволци на събития в Разград през м. юли, септември и октомври повишиха компетентността на младите доброволци. Включването на нови и обучени доброволци, които представят информация за дейността си по атрактивен за връстниците им начин, увеличават интереса към дейностите и привличат млади хора, споделящи интерес към екипната работа и споделените отговорности.

Отбелязването на годишнината на БМЧК в Разград и във всички клубове премина с дейности, популяризиращи облика на младежката организация. Целта беше да я представят, като най-голямата организирана младежка общност с реален принос в намаляването на уязвимостта сред деца и младежи в областта, чрез програми за обучения и практическо включване в дейности.

От началото на учебната година до 13 октомври, доброволци от клубовете на БМЧК проведоха кампания по набиране на нови доброволци с презентация на дейностите на БЧК и БМЧК в 8., 9. и 10. клас в 10 училища в областта. Те успяха да достигнат до 290 свои съученици. Инвестираха над 50 часа доброволчески труд.

1. **Младежки организации и организации, работещи с и за младите хора**

* Младежки организации и/или други организационни форми на територията на Община Разград:
* СНЦ “ Феникс-Разград“ - Сдружението работи с деца, жени и семейства, младежи и възрастни и си партнира добре с ОИЦ – Разград, ЦОП – Разград, експерти и други НПО-та на територията на област Разград;
* СНЦ „Интегро“ - Сдружението се основава на частната инициатива. Създадено е като обществена организация с цел подкрепа на младежките ромски общности за подобряване на обществено икономическото им положение, социално включване и преодоляване на дискриминацията на общността;
* СНЦ „Младежки форум - 2001-Разград - Сдружение „Младежки форум 2001 – Разград” реализира проекти, свързани със социалната рехабилитация и интеграция на уязвими групи, хора с увреждания и млади правонарушители. Сдружението познава добре проблемите на младите хора от различните етнически малцинства;
* СНЦ “ЖАНЕТА“ - Услугите, които предоставя сдружението са общодостъпни и специализирани. Те са подкрепящи, почасови, предоставяни в специализирана мобилна среда. След обявен конкурс, Община Разград, сключва договор с който възлага управлението на социалната услуга ЦОП на Сдружението, като лицензиран и регистриран доставчик на социални услуги за деца и семейства.
* БМЧК - Разград - Основните дейности на БМЧК са повишаване информираността на младите хора за социално-здравни и хуманитарни проблеми и включването им чрез провеждането на интерактивни обучения с доброволци и младежи в училищата, в т.ч. и деца от уязвими общности, по време на които се представят множество ролеви игри с цел дискутиране и разбиране на понятията, като стереотипи, предразсъдъци, миграция, култура, идентичност и приемственост, както и организирането на акции и кампании за насърчаване на хората да бъдат позитивен пример в обществото за уважение към различията, толерантност и емпатия.

**III. СТРАТЕГИЧЕСКИ ЦЕЛИ ЗА ПРОВЕЖДАНЕ НА МЛАДЕЖКАТА ПОЛИТИКА**

**1. Насърчаване на неформалното образование и обучение:**

* Повишаване на достъпа до неформално обучение за развитие на ключови компетентности;
* Повишаване на качеството на неформално обучение;

**2. Насърчаване на заетостта и подкрепата за млади хора, които не учат, не работят и не се обучават (NEETs):**

* Насърчаване на заетостта на младите хора;
* Насърчаване на включването в образование и заетост на млади хора, които не учат, не работят и не се обучават (NEETs);

**3. Насърчаване на ангажираността, участието и овластяването на младите хора:**

* Повишаване на нивото на гражданска ангажираност на младите хора;
* Повишаване на нивото на овластяване и качествено участие на младите хора в процесите на вземане на решения на местно, национално и европейско ниво;
* Осигуряване на подкрепяща среда за младежките организации и популяризиране на ползи от тяхната работа.

**4. Развитие и утвърждаване на младежката работа в национален мащаб:**

* Създаване на механизъм за разпознаване и развитие на младежка работа и разпространението ѝ;
* Насърчаване на иновативни подходи в младежката работа.

**5. Свързаност, толерантност и европейска принадлежност:**

* Насърчаване на социалното включване на младите хора от уязвими групи;
* Насърчаване на толерантност и не насилие, превенция на агресия сред младите хора, включително и в онлайн пространствата;
* Засилване на чувство за принадлежността към ЕС и споделяне на европейските ценности.

**6. Насърчаване на здравословен и природощадящ начин на живот:**

* Създаване на условия и насърчаване на младите хора към здравословен начин на живот, здравословно хранене, физическа активност и спорт;
* Превенция на проблеми, свързани с психичното здраве на младите хора;
* Превенция на проблеми, свързани със сексуалното и репродуктивно здраве на младите хора;
* Постигане на осъзната промяна в мисленето и поведението на младите хора по отношение на опазване на околната среда.

**7. Насърчаване на културата и творчеството сред младите:**

* Повишаване на достъпа до култура и нивото на културно участие на младите хора;
* Насърчаване на лични творчески умения.

**IV. ОЧАКВАНИ РЕЗУЛТАТИ ОТ ИЗПЪЛНЕНИЕТО НА ОБЩИНСКИЯ ПЛАН ЗА МЛАДЕЖТА НА ОБЩИНА РАЗГРАД ЗА 2025 ГОДИНА.**

**1.** Увеличаване броя на младите хора, информирани относно практиките и стажовете за тяхното професионално развитие;

**2.** Повишаване броя на младите хора, които се самообразоват и/или се възползват от възможностите за включване в нови обучения;

**3.** Увеличаване броя на младежите в неравностойно положение с трудова заетост;

**4.** Повишаване броя на младите хора, включващи се в доброволчески инициативи;

**5.** По-голям брой ангажирани млади хора към обществените проблеми и политическия живот в страната;

**6.** Намаляване случаите на агресия, насилие и дискриминация сред младите хора и повишаване на тяхната толерантност;

**7.** Намаляване броя на засегнатите млади хора от кибернасилие и онлайн тормоз;

**8.** Повишаване нивото на медийна грамотност и критично мислене сред младите хора;

**9.** Повишаване на физическата активност сред младежите;

**10.** Увеличаване броя на младежите, хранещи се здравословно;

**11**. Намаляване употребата на алкохол, психоактивни вещества и тютюневи изделия сред младите хора;

**12.** Повишаване мотивацията у младите хора за личностно развитие;

**13**. Осигуряване на възможности за пълноценно прекарване на свободното време на младите хора;

**14**. Улесняване достъпа на младите хора до услуги, програми за заетост, младежки стажове и проекти.

**V. ИЗПЪЛНЕНИЕ И МОНИТОРИНГ НА ОБЩИНСКИЯ ПЛАН ЗАМЛАДЕЖТА НА ОБЩИНА РАЗГРАД ЗА 2025 ГОДИНА**

Общинският план за младежта на Община Разград за 2025 г. се осъществява с помощта на добрата координация между всички институции и организации, работещи по проблемите на младите хора, намиращи се на територията на общината и извън нея а именно:

* Министерство на образованието и науката;
* Министерство на младежта и спорта;
* Областна администрация;
* Общинска администрация – Разград;
* Регионално управление на образованието – Разград;
* Български младежки Червен кръст;
* Дирекция „Бюро по труда“ – Разград;
* Местна комисия за борба с противообществените прояви на малолетните и непълнолетните;
* Общински съвет по наркотични вещества и Превантивно-информационен център – Разград;
* Училища на територията на община Разград;
* Центрове за подкрепа за личностно развитие на територията на община Разград;
* Читалища на територията на община Разград;
* Спортни клубове;
* Социални услуги;
* Неправителствени организации и сдружения, работещи по проблемите на младите хора.

Контролът по изпълнението на Общинския план за младежта на Община Разград за 2025 г. се осъществява от кмета на Община Разград, чрез заместник-кмет „Хуманитарни дейности“. Мониторинг на текущото изпълнение на дейностите се осъществява от отдел „Образование, младежки дейности и спорт“, чрез ръководителите на съответните младежки структури. Младежките организации от своя страна осигуряват участие на младите хора при изпълнението на общинската политика за младежта и работят в тясно сътрудничество с централните, регионалните и местните власти.

Общинският план за младежта на Община Разград за 2025 г. е приет с Решение №239 по Протокол №18 от 25.02.2025 г. на Общински съвет – Разград.